REGULAMENTUL (CE) NR. 186/2007 AL COMISIEI
din 21 februarie 2007
privind autorizarea unei noi utilizări a Saccharomyces cerevisiae (Biosaf SC 47) ca aditiv pentru hrana animalelor
(Text cu relevanţă pentru SEE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Regulamentul (CE) nr. 1831/2003 al Parlamentului European şi al Consiliului din 22 septembrie 2003 privind aditivii destinaţi hranei animalelor (1), în special articolul 9 alineatul (2),
întrucât:
(1)
Regulamentul (CE) nr. 1831/2003 stabileşte autorizarea aditivilor pentru hrana animalelor, precum şi bazele şi procedurile de acordare a unei asemenea autorizări.
(2)
În conformitate cu articolul 7 din Regulamentul (CE) nr. 1831/2003, a fost prezentată o cerere pentru autorizarea preparatului stabilit în anexă. Această cerere a fost însoţită de detaliile şi documentele solicitate în conformitate cu articolul 7 alineatul (3) din regulamentul menţionat mai sus.
(3)
Cererea priveşte autorizarea unei noi utilizări a preparatului de Saccharomyces cerevisiae (NCYC Sc 47) (Biosaf SC 47) ca aditiv pentru hrana cailor care urmează să fie clasat în categoria „aditivi zootehnici”.
(4)
Metoda analitică cuprinsă în cererea de autorizare, în conformitate cu articolul 7 alineatul (3) litera (c) din Regulamentul (CE) nr. 1831/2003, priveşte determinarea substanţei active a aditivului alimentar în hrana animalelor. Prin urmare, metoda analitică menţionată în anexă la prezentul regulament nu trebuie înţeleasă ca fiind metoda de analiză comunitară, în sensul articolului 11 din Regulamentul (CE) nr. 882/2004 al Parlamentului European şi al Consiliului din 29 aprilie 2004 privind controalele oficiale efectuate în vederea garantării respectării legislaţiei în domeniul alimentar, precum şi a normelor privind sănătatea şi bunăstarea animalelor (2).
(5)
Utilizarea preparatului de Saccharomyces cerevisiae (NCYC Sc 47) a fost autorizată pentru vitele de îngrăşat prin Regulamentul (CE) nr. 316/2003 al Comisiei din 19 februarie 2003 privind autorizarea permanentă a unui aditiv pentru hrana animalelor şi autorizarea temporară a unei noi utilizări a unui aditiv, autorizat anterior, pentru hrana animalelor (3), pentru purceii de lapte (înţărcaţi) prin Regulamentul (CE) nr. 2184/2004 al Comisiei din 16 decembrie 2004 privind autorizarea permanentă şi temporară a anumitor aditivi pentru hrana animalelor şi autorizarea unei noi utilizări în hrana animalelor a unui aditiv autorizat anterior (4), pentru scroafe în conformitate cu Regulamentul (CE) nr. 1288/2004 al Comisiei din 14 iulie 2004 privind autorizarea permanentă a anumitor aditivi şi autorizarea temporară a unei noi utilizări a unui aditiv autorizat anterior pentru hrana animalelor (5), pentru îngrăşarea iepurilor în conformitate cu Regulamentul (CE) nr. 600/2005 al Comisiei din 18 aprilie 2005 privind o nouă autorizare pe o perioadă de 10 ani a unui coccidiostatic ca aditiv pentru hrana animalelor, o autorizare temporară pentru un aditiv şi o autorizare permanentă pentru anumiţi aditivi pentru hrana animalelor (6), pentru vacile de lapte în conformitate cu Regulamentul (CE) nr. 1811/2005 al Comisiei din 4 noiembrie 2005 privind autorizarea temporară şi permanentă a anumitor aditivi pentru hrana animalelor şi autorizarea temporară a unei noi utilizări în hrana animalelor a unui aditiv autorizat anterior (7) şi pentru mieii de îngrăşat în conformitate cu Regulamentul (CE) nr. 1447/2006 al Comisiei din 29 septembrie 2006 privind autorizarea unei noi utilizări a Saccharomyces cerevisiae (Biosaf SC 47) ca aditiv alimentar (8).
(6)
Au fost prezentate noi date în susţinerea cererii de autorizare pentru hrana cailor. În avizul său din 12 septembrie 2006, Autoritatea Europeană pentru Siguranţa Alimentară („Autoritatea”) a ajuns la concluzia că preparatul de Saccharomyces cerevisiae (NCYC Sc 47) nu are un efect dăunător asupra sănătăţii animalelor, a sănătăţii oamenilor sau asupra mediului (9). O altă concluzie a acesteia arată că preparatul de Saccharomyces cerevisiae (NCYC Sc 47) nu reprezintă niciun alt risc, pentru această categorie de animale suplimentară, care ar exclude autorizarea, în conformitate cu articolul 5 alineatul (2) din Regulamentul (CE) nr. 1831/2003. Conform acestui aviz, utilizarea preparatului este eficientă în vederea îmbunătăţirii digerării fibrelor de către organismul cailor. Autoritatea nu consideră că sunt necesare cerinţe specifice privind o monitorizare ulterioară pe piaţă. Acest aviz atestă totodată raportul privind metoda analitică a aditivilor pentru hrana animalelor, efectuat de laboratorul comunitar de referinţă înfiinţat prin Regulamentul (CE) nr. 1831/2003. Evaluarea preparatului menţionat mai sus arată că sunt îndeplinite condiţiile privind autorizarea, stabilite în articolul 5 din Regulamentul (CE) nr. 1831/2003. Prin urmare, ar trebui să se autorizeze utilizarea preparatului menţionat mai sus, astfel cum se specifică în anexă la prezentul regulament.
(7)
Măsurile prevăzute în prezentul regulament sunt conforme cu avizul Comitetului permanent pentru lanţul alimentar şi sănătatea animală,
ADOPTĂ PREZENTUL REGULAMENT:
Articolul 1
Se autorizează utilizarea preparatului specificat în anexă, care aparţine categoriei „aditivi zootehnici” şi grupului funcţional „promotori de digestibilitate”, sub formă de aditiv pentru hrana animalelor care face obiectul condiţiilor stabilite în anexă.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale şi se aplică direct în toate statele membre.
Adoptat la Bruxelles, 21 februarie 2007.